મલાડ (ઈસ્ટ)માં દફ્તરી રોડ પર આવેલા ધ ટ્રીહાઉસ પ્લેગ્રુપ ઍન્ડ નર્સરીમાં શિક્ષક કે સ્ટાફ ન હોવાથી અચાનક બુધવારે સવારે વિદ્યાર્થીઓને લાવવાની મનાઈ કરવામાં આવતાં પેરન્ટ્સ મૂંઝવણમાં મુકાઈ ગયા છે. ગઈ કાલે સવારે પ્રી-સ્કૂલની બહાર બધા પેરન્ટ્સ એકઠા થયા હતા અને બેઠક કરીને તેમની સાથે થયેલી છેતરપિંડી બાબત ફરિયાદ નોંધાવવાનો નિર્ણય લીધો હતો. આથી ૭૬ પેરન્ટ્સ આ પ્રી-સ્કૂલ સામે ફરિયાદ નોંધાવવા માટે દિંડોશી પોલીસ-સ્ટેશન પહોંચ્યા હતા. મલાડ (ઈસ્ટ)માં દફ્તરી રોડ પર આવેલા ધ ટ્રીહાઉસમાં અભ્યાસ કરતી વિદ્યાર્થિનીના પિતા દસ્તગીર ઇકબાલ કાલાવડિયાએ ‘મિડ-ડે’ને કહ્યું હતું કે ‘શરૂઆતમાં પોલીસે ફરિયાદ નોંધવા માટે આનાકાની કરી હતી, પરંતુ ભારતીય જનતા પાર્ટીના સ્થાનિક નગરસેવક વિનોદ મિશ્રાની મધ્યસ્થી બાદ બધા પેરન્ટ્સે મળીને લેખિતમાં ફરિયાદ આપી હતી. આ ફરિયાદ સાથે અમારાં બાળકોની ફીની રસીદની ફોટોકૉપી જોડવામાં આવી હતી.’